Քրիսթեն Նյուգոր

Քրիսթեն Նյուգոր (, ), նորվեգացի գիտնական հաշվողական համակարգերի տեսության բնագավառում, Թյուրինգի մրցանակի դափնեկիր։ Օլե-Յոհան Դալի հետ մեկտեղ հանդիսանում է օբյեկտ կողմնորոշված ծրագրավորման, ինչպես նաև առաջին «Սիմուլա» օբյեկտ կողմնորոշված ծրագրավորման լեզվի հիմքերի մշակողներից մեկը։

Կյանք 
1951 թվականի հունվարի 27-ից Նյուգորն ամուսնացած է եղել «The Norwegian Agency for Aid to Developing Countries» բարեգործական ընկերության գործընկերոջ` Յոհաննա Նյուգորի հետ (): Միասին դաստիարակել են երեք երեխա։ Ունեն յոթ թոռ։

Քրիսթեն Նյուգորը մահացել է 75 տարեկան հասակում` իր գործընկեր Դալի մահվանից մեկ ամիս անց, սրտամկանի ինֆարկտից։

Գործունեություն 
Քրիսթեն Նյուգորը մաթեմատիկայի մագիստրոսի աստիճան է ստացել 1956 թվականին։ Նրա մագիստրոսական ատենախոսությունը կրում էր «Մոնտե-Կարլոյի մեթոդների տեսական ասպեկտները» վերնագիրը (): 1948-1960 թվականներին Նյուգորը աշխատել է նորվեգական ռազմական գիտահետազոտական ինստիտուտում, որտեղ վերջին երեք տարիներին գլխավորել է օպերացիաների ուսումնասիրության բաժանմունքը։ 1960 թվականից զբաղեցրել է Նորվեգական հաշվողական կենտրոնի տնօրենի պաշտոնը։ 1975-1976 թվականներին դասավանդել է Դանիայում` Օրհուսի համալսարանում։ 1977 թվականից Օսլոյի համալսարանում ստացել է պրոֆեսորի կոչում և Օլե-Յոհան Դալի հետ աշխատել օբյեկտ կողմնորոշված ծրագրավորման լեզուների վրա։ Նրանք միասին մշակել են առաջին օբյեկտ կողմնորոշված «Simula I» ծրագիրը, ապա նաև` «Simula 67»-ը։ Դալը և Նյուգորն առաջ են քաշել ծրագրավորման հետ կապված մի շարք հասկացություններ` դաս, օբյեկտ, ժառանգում, օբյեկտների դինամիկ ստեղծում և այլն։ Ներկայումս այս հասկացություններն ընկած են ծրագրավորման լեզուների, մասնավորապես, Ջավայի, C++-ի հիմքում։ 1975-1992 թվականներին մասնակցել է «Սիմուլա»-յի գաղափարները շարունակող և զարգացնող հաջորդ ծրագրի` «BETA»-ի մշակմանը։

1987 թվականին Քրիսթեն Նյուգորը որպես հրավիրված դասախոս աշխատել է Ստենֆորդի համալսարանում, ինչպես նաև «Xerox PARC», «Palo Alto» և «Apple» ընկերություններում։

2000 թվականի օգոստոսից Նյուգորը հանդիսանում է Սուրբ Օլաֆի շքանշանի կոմանդոր։ 2001 թվականին Դալի հետ պարգևատրվել է Թյուրինգի մրցանակով, իսկ 2002 թվականին` Ջոն ֆոն Նեյմանի շքանշանով ինֆորմատիկայի զարգացման ոլորտում էական ներդրման համար։ Նորվեգիայի գիտությունների ակադեմիայի անդամ է։

Պարգևներ 
 1990 - Լունդի համալսարանի պատվավոր դոկտորի կոչում
 1990 - Norbert Wiener Award for Social and Professional Responsibility
 1991 - Օլբորսկու համալսարանի պատվավոր դոկտորի կոչում
 1999 - Rosing Prize (Norwegian Data Association) Օլե-Յոհան Դալի հետ համատեղ
 2000 - Object Management Group-ի պատվավոր անդամակցություն
 2000 - Սուրբ Օլաֆի շքանշանի կոմանդոր
 2001 - Թյուրինգի մրցանակ Դալի հետ համատեղ
 2001 - Ջոն ֆոն Նեյմանի շքանշան

Ծանոթագրություններ

Տես նաև 
 Օլե-Յոհան Դալ
 Օբյեկտ կողմնորոշված ծրագրավորում

Արտաքին հղումներ 
   Նյուգորի կայքը Օսլոյի համալսարանում 
  Նյուգորի կենսագրությունը [http://www-groups.dcs.st-and.ac.uk/~history/ «The MacTutor History of Mathematics archive»  ծրագրի կայքում 
  Քրիսթեն Նյուգորի հիշատակի էջ , 

Նորվեգացի գիտնականներ
Օսլոյի համալսարանի շրջանավարտներ
Նորվեգիայի քաղաքական գործիչներ
Ծրագրավորման լեզվի հետազոտողներ
Նորվեգացի մաթեմատիկոսներ
Սրտամկանի ինֆարկտից մահացածներ